กรมควบคุมโรค เตือนระวังอันตรายจากลูกโป่งอัดไฮโดรเจน หลังเกิดเหตจุลูกโป่งระเบิดในรถ
กรมควบคุมโรค เตือนระวังอันตรายจากลูกโป่งอัดไฮโดรเจน หลังเกิดเหตจุลูกโป่งระเบิดในรถ แนะใช้ลูกโป่งประดับงานต่างๆ โดยเฉพาะงานวันเด็กที่จะถึงควรใช้ 3 วิธีง่ายๆ เพื่อความปลอดภัยนายแพทย์สุวรรณชัย วัฒนายิ่งเจริญชัย อธิบดีกรมควบคุมโรค กล่าวถึงกรณีมีเหตุการณ์ลูกโป่งอัดแก๊สระเบิดในรถ ส่งผลให้มีผู้ได้รับบาดเจ็บจากการถูกไฟไหม้ตามร่างกาย ว่า จากข้อมูลเบื้องต้นพบว่ามีการเสียบโทรศัพท์มือถือในรถและมีลูกโป่งอยู่ภายในรถด้วย ซึ่งอาจเป็นลูกโป่งที่บรรจุด้วยแก๊สไฮโดรเจน ซึ่งเป็นแก๊สที่ไวต่อประกายไฟ โดยลูกโป่งอาจจะรั่ว ทำให้กลุ่มแก็สลอยอยู่ภายในห้องโดยสารของรถยนต์ เมื่อดึงสายชาร์จอาจทำให้สปาร์คและเกิดการระเบิดได้ อย่างไรก็ตามที่ผ่านมามีเหตุระเบิดจากลูกโป่งอยู่บ่อยครั้ง เนื่องจากแก๊สที่บรรจุเข้าไปในลูกโป่งคือแก๊สไฮโดรเจน ที่ไวไฟ สำหรับลูกโป่งที่ขายในประเทศไทยโดยทั่วไป พบบรรจุแก๊สอยู่ 2 ชนิด คือ ไฮโดรเจน และฮีเลียม โดยความแตกต่างของแก๊สทั้ง 2 ชนิดนี้ คือ แก๊สไฮโดรเจนมีความไวไฟสูง ส่วนแก๊สฮีเลียม เป็นแก๊สเฉื่อย ไม่ติดไฟ ดังนั้นหากจำเป็นต้องใช้แก๊สไฮโดรเจน  ควรเพิ่มความระมัดระวังในการบรรจุและควรมีการติดป้ายเตือนทุกครั้ง ซึ่งสำนักงานคณะกรรมการคุ้มครองผู้บริโภค (สคบ.) ประกาศให้ลูกโป่งบรรจุแก๊สไฮโดรเจนเป็นสินค้าควบคุมฉลาก ผู้จำหน่ายต้องติดคำเตือน “ห้ามนำเข้าใกล้เปลวไฟหรือความร้อน”อย่างไรก็ตาม ในส่วนของกรมควบคุมโรค ขอแนะนำประชาชนกรณีต้องใช้ลูกโป่งประดับสถานีที่หรืองานเลี้ยงต่างๆ โดยเฉพาะในงานวันเด็กที่กำลังจะถึง ด้วย 3 วิธี เพื่อลดความเสี่ยงได้รับอันตรายจากลูกโป่งแตก คือ ควรเลือกลูกโป่งที่บรรจุด้วยแก๊สฮีเลียม แม้ราคาแพงกว่าแต่ปลอดภัยกว่าเช่นกัน  ไม่ควรเก็บลูกโป่งที่อัดแก๊สไว้ภายในรถ ในที่อุณหภูมิสูง กลางแดด ใกล้หลอดไฟ ใกล้เปลวไฟ หรือความร้อน และไม่ควรนำลูกโป่งมามัดรวมกันหลายลูก อาจทำให้เกิดการเสียดสีและทำให้ระเบิดได้ นอกจากนี้ในส่วนผู้จัดงาน หากประดับตกแต่งลูกโป่งภายในงานต่างๆ จะต้องจัดวางไว้ให้พ้นจากมือเด็ก ถ้าลูกโป่งแตกควรเก็บเศษไปทิ้งถังขยะทันที เพื่อป้องกันไม่ให้เด็กหยิบเศษลูกโป่งมาอมหรือกัดเล่น เพราะอาจลื่นเข้าไปในลำคอจนอุดทางเดินหายใจได้